## Pravilnik o načinu vođenja očevidnika i spisa predmeta o posvojenju

### NN 66/1999 (28.6.1999.), Pravilnik o načinu vođenja očevidnika i spisa predmeta o posvojenju

# MINISTARSTVO RADA I SOCIJALNE SKRBI

Na temelju članka 141. stavak 7. Obiteljskog zakona Republike Hrvatske
("Narodne novine", broj 162/98) ministar rada i socijalne skrbi donosi

## PRAVILNIK

### O NAČINU VOĐENJA OČEVIDNIKA I SPISA PREDMETA O POSVOJENJU

Članak 1.

Ovim Pravilnikom se propisuje način vođenja očevidnika i spisa predmeta
o posvojenju.

Članak 2.

Podaci u predmetima posvojenja upisuju se u očevidnik predmeta o posvojenju
(u daljnjem tekstu očevidnik).

U očevidnik se uspisuju podaci o zasnivanju posvojenja, o pravima i
obvezama koja nastaju iz posvojenja, promjene u svezi s upisanim podacima
te podaci u predmetima o raskidu posvojenja.

Očevidnik se vodi na obrascu OPP koji je sastavni dio ovoga Pravilnika.

Obrazac OPP je veličine 41x30 cm, a otiskan je uz ovaj Pravilnik i čini
njegov sastavni dio.

Članak 3.

Očevidnik vodi i čuva centar za socijalnu skrb.

Prije početka upisivanja podataka očevidnik mora biti prošiven, ukoričen
s označenim stranicama i ovjeren od nadležnog tijela.

Članak 4.

Naslovna strana očevidnika sadrži: naziv "Očevidnik predmeta o posvojenju",
naziv centra za socijalnu skrb, područja za koje se vodi (grad, općina,
županija), te naznaku godina u kojima su upisani podaci o posvojenjima.

Članak 5.

U očevidnik upisuju se podaci:

1. o posvojčetu, posvojčetovim roditeljima i posvojiteljima (ime, prezime,
jedinstveni matični broj građana, godina rođenja i državljanstvo), o tome
tko posvaja (jedna osoba, bračni drugovi zajedno, jedan bračni drug uz
pristanak drugog), kao i o vrsti i stupnju možebitnog srodstva između posvojitelja
i posvojenika (maćeha, očuh, stric, ujak i sl.)

2. je li posvojenje zasnovano kao srodničko ili roditeljsko i temeljem
koje odredbe Obiteljskog zakona

3. o broju i datumu rješenja o zasnivanju ili raskidu posvojenja te
broj odobrenja (članak 126. stavak 3. Obiteljskog zakona)

4. o promjenama glede osobnog imena (ime, prezime), prebivališta i državljanstva
posvojčeta

5. o raskidu posvojenja (centar za socijalnu skrb koji je donio rješenje,
broj i datum rješenja, tko je pokrenuo postupak raskida posvojenja, pravni
temelj raskida posvojenja, datum prestanka posvojenja, promjene glede osobnog
imena i prebivališta posvojčeta, podatak da li je određeno uzdržavanje,
tko je obveznik i ovlaštenik uzdržavanja, iznos uzdržavanja i do kada je
određeno).

Članak 6.

U očevidnik podaci se upisuju odmah po konačnosti rješenja o zasnivanju
posvojenja odnosno o raskidu posvojenja.

Članak 7.

Očevidnik se zaključuje svake godine bilješkom "Zaključeno s rednim
brojem --- upisa u godini --- ", a redni broj i godina se označuje brojkama
i slovima. Ovjeru vrši ravnatelj centra za socijalnu skrb svojim potpisom
uz stavljanje službenog pečata.

Članak 8.

Ako u kalendarskoj godini nije bilo upisa u očevidnik bilježi se: "U
ovaj očevidnik za godinu ---- nije bilo upisa podataka", te se ovjerava
na način iz članka 7. ovoga Pravilnika.

Članak 9.

Prvi upis podataka o posvojenju u sljedećoj kalendarskoj godini vrši
se na prvoj sljedećoj stranici očevidnika pod rednim brojem jedan (1).

Članak 10.

Spise predmeta o posvojenju u smislu ovoga Pravilnika čine sve isprave,
upravni, sudski i drugi akti koji se odnose na cjelovit postupak zasnivanja
posvojenja, a kojima se dokazuje da su ispunjene sve pretpostavke za zasnivanje
posvojenja propisane Obiteljskim zakonom, kao i upravni akti koji sadrže
određene odluke donesene u postupku zasnivanja i raskida posvojenja.

Članak 11.

Spise predmeta o posvojenju čuva centar za socijalnu skrb kod kojega
je proveden postupak posvojenja.

Članak 12.

Očevidnik i spisi predmeta o posvojenju nose oznaku službena tajna,
vode se odvojeno od drugih predmeta na način koji osigurava čuvanje službene
tajne te zaštitu od zloporabe, uništenja i oštećenja.

Očevidnik i spisi predmeta o posvojenju su arhivski materijali trajne
vrijednosti.

Članak 13.

Stručni djelatnici u centru za socijalnu skrb dužni su i nakon prestanka
zaposlenja na tim poslovima odnosno u centru za socijalnu skrb, čuvati
službenu tajnu o predmetima posvojenja.

Članak 14.

Ministar rada i socijalne skrbi ili drugi čelnik ministarstva kojega
on ovlasti može osloboditi stručnog djelatnika čuvanja službene tajne u
sudskom ili upravnom postupku ako se radi o podacima bez kojih nije moguće
utvrditi činjenično stanje i donijeti zakonitu odluku.

Članak 15.

Konačno rješenje o raskidu posvojenja nadležni centar za socijalnu skrb
dužan je dostaviti centru za socijalnu skrb kod kojega je izvršen upis
podataka o zasnovanom posvojenju u tom predmetu u roku od petnaest dana
poradi upisa podataka u očevidnik.

Članak 16.

Ovaj Pravilnik stupa na snagu 1. srpnja 1999. godine.

Klasa: 552-01/99-01/43
Urbroj: 524-04-99-3
Zagreb, 21. lipnja 1999.

Ministar
**Joso Škara,** v. r.

*Obrazac OPP*
**OČEVIDNIK PREDMETA O POSVOJENJU**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Red    broj | Posvojče | | | Roditelji posvojčeta | | Posvojitelj(i) | | Akti nadležnih tijela | | Vrsta posvojenja | |
| Ime i   prezime  JMBG | Dan,  godina i  mjesto  rođenja | Držav-    ljanstvo | Ime i   prezime,  JMBG,  datum  rođenja,  državljan-  stvo | Ime i   prezime,  JMBG,  datum  rođenja,  državljan-  stvo | Ime i   prezime,  JMBG,  datum  rođenja,  državljan-  stvo  srodstvo s  posvojčetom | Ime i   prezime,  JMBG,  datum  rođenja,  državljan-  stvo  srodstvo s  posvojčetom | Broj i  datum  odobrenja  po čl. 126.  Obiteljskog  Zakona | Broj i  datum  rješenja o  posvojenju | Roditeljsko | Srodničko  posvojenje |
| 1. | 2. | 3. | 4. | 5. | 6. | 7. | 8. | 9. | 10. | 11. | 12. |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Promjene podataka kod posvojčeta | | | | R a s k i d    p o s v o j e nj a | | | | | | | | | |
| Ime i  prezime | Roditelj-  sko  posvojenje  -posvoji-  telji   upisani   kao   roditelji | Prebiva-  lište | Držav-  ljanstvo | Podno-   sitelj  prijedloga-   zahtjeva | Po   službenoj  dužnosti  - centar | Centar  koji je  donio  odluku,   broj  rješenja,  datum | Odlu-  čeno | Podaci u matici   rođenih | | Određeno uzdržavanje | | | |
| Ne  mijenjaju  se | Mijenjaju  se na  način | Iznos | Rok | Obveznik | Ovlaštenik |
| 13. | 14. | 15. | 16. | 17. | 18. | 19. | 20. | 21. | 22. | 23. | 24. | 25. | 26. |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |

Pravilnik, NN 66/1999-1226
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)